אנה פקווין

אנה הלן פקווין (באנגלית: Anna Hélène Paquin; נולדה ב-24 ביולי 1982) היא שחקנית ניו זילנדית-קנדית, זוכת פרס אוסקר לשחקנית המשנה הטובה ביותר בעקבות משחקה בסרט "הפסנתר", וזוכת פרס גלובוס הזהב על תפקידה כסוקי סטקהאוס בסדרה "דם אמיתי". פקווין נולדה בוויניפג שבקנדה למרי, מורה לאנגלית ילידת ניו זילנד, ובריאן, מורה לספורט מקנדה. יש לה אח ואחות שמבוגרים ממנה בכמה שנים. בגיל ארבע, היא עברה מקנדה לניו זילנד. בצעירותה היא התעניינה במוזיקה, אך לא במשחק. לקראת בגרותה, משפחתה היגרה ללוס אנג'לס ושם הוריה התגרשו. היא למדה באוניברסיטת קולומביה במשך שנה אחת, ואז היא החליטה שברצונה לפתח את קריירת המשחק שלה. ב-1993, כאשר במאית הסרט "הפסנתר" חיפשה ילדה קטנה שתשחק בסרטה, נרשמו פקווין ואחותה למבחן בד. פקווין נבחרה מבין 5,000 מועמדות. על תפקידה זכתה בפרס אוסקר לשחקנית המשנה הטובה ביותר,בעת זכייתה הייתה בת 11 וכך הייתה לשחקנית השנייה הצעירה ביותר שקיבלה פרס כזה (אחרי טייטום אוניל שהייתה בת 10). לאחר מכן השתתפה בסרטים "הליכה על הירח", "אמיסטאד" ו"יש לה את זה". חשיפתה העולמית של פקווין כבוגרת באה בעקבות גילום רוג בסדרת סרטי אקס-מן, ב-2000, ב-2003, ב-2006 וב-2014. פקווין גם הפיקה מספר סרטים עצמאיים עם אחיה: "Blue State" ו"Margaret". ב-2007 הייתה מועמדת לפרס אמי על תפקידה בסרט הטלוויזיה "Bury My Heart at Wounded Knee" שמבוסס על רב המכר של די בראון. היא שיחקה גם במספר מחזות בתיאטרון. בשנה זו גם שיחקה בסרט האימה "תעלולים נבזיים". ב-2008 החלה לשחק בתפקיד ראשי כסוקי סטקהאוס בסדרה המצליחה של רשת HBO, "דם אמיתי". על השתתפותה בסדרה זכתה בפרס גלובוס הזהב לשחקנית הטובה ביותר ובפרס סטלייט. ב-2009 כיכבה בסרט הביוגרפי "ליבה האמיץ של אירנה סנדלר", בתפקיד אירנה סנדלר, חסידת אומות העולם פולנייה-קתולית שהצילה 2,500 ילדים יהודים מגטו ורשה בתקופת השואה. על תפקידה זה הייתה מועמדת לפרס גלובוס הזהב לשחקנית הטובה ביותר לסרט טלוויזיה. בשנת 2010 כיכבה בתפקיד ראשי בסרט "הרומנטיקנים" ובסרט נוסף "open house" יחד עם סטיבן מוייר ואחיה. בשנת 2011 כיכבה בתפקיד ראשי בסרטו של קנת' לונרגן "מרגרט" בתפקיד ליסה כהן. בשנת 2013 שיחקה בתפקיד ראשי בדרמת הפשע "סיבוב חופשי" את דמותה של כריסטינה, אם חד-הורית שנקלעת לסחר בסמים במהלך שנות ה-70 על מנת לשפר את חייהן של שתי בנותיה. בשנת 2016 השתתפה במיני-סדרה ההיסטורית "שורשים" המבוסס על ספרו של אלכס היילי "שורשים". בשנת 2017 גילמה את ננסי מונטוגומרי במיני-סדרה "לטענת גרייס", אשר מבוסס על הרומן באותו השם מאת מרגרט אטווד משנת 1996. בשנת 2018 כיכבה בסרט הדרמה "חופשה ללא תשלום" לצד טסה תומפסון. בשנת 2019 היא החלה להופיע בתפקיד ראשי בסדרת הטלוויזיה "משבריסטית". באותה שנה שיחקה בסרט "הפרידה לצפייה", בסרט דרמה הבריטי "תגידי את זה לדבורים" ושיחקה גם בסרטו של מרטין סקורסזה "האירי". באפריל 2010 הכריזה פקווין כי היא ביסקסואלית בהודעה שפורסמה מטעם קבוצת האינטרס "True Colors Fund" הפועלת למען זכויות להט"ב. באוגוסט 2010 נישאה פקווין לשחקן האנגלי, סטיבן מוייר, עמיתה לסדרה "דם אמיתי", איתו הייתה בזוגיות מאז צילומי העונה הראשונה של הסדרה. ב-2014 נולד להם זוג תאומים, ולה גם בן ובת חורגים מנישואיו הראשונים של מוייר. מתגוררים בלוס אנג'לס, קליפורניה. מדיה וקבצים בנושא אנה פקווין בוויקישיתוף אנה פקווין, ברשת החברתית אקס (טוויטר) אנה פקווין, ברשת החברתית אינסטגרם אנה פקווין, במסד הנתונים הקולנועיים IMDb (באנגלית) אנה פקווין, באתר "אידיבי", מאגר הידע העברי לקולנוע ישראלי ועולמי אנה פקווין, באתר AllMovie (באנגלית) אנה פקווין, באתר Rotten Tomatoes (באנגלית) אנה פקווין, באתר Box Office Mojo (באנגלית) אנה פקווין, באתר Metacritic (באנגלית) אנה פקווין, במסד הנתונים הקולנועיים KinoPoisk (ברוסית) אנה פקווין, באתר Discogs (באנגלית) דודי כספי, לנשוך את אנה: ריאיון עם כוכבת "דם אמיתי" אנה פקווין, באתר nrg‏, 11 בספטמבר 2011 אנה פקווין, באתר אנציקלופדיה בריטניקה (באנגלית) פירוט הפרסים בהם פקווין זכתה או הייתה מועמדת לזכייה Anita Singh,Anitasingh, ‏True Blood star Anna Paquin comes out as bisexual, The Telegraph, 1 April 2010 GINA SERPE, "Anna Paquin: "I'm Bisexual"", E!online, Apr. 1, 2010 סוכנויות הידיעות, אהבה מקודשת בדם: כוכבי דם אמיתי התחתנו, באתר nrg‏, 22 באוגוסט 2010 ynet, אנה פקווין וסטיבן מוייר הורים לתאומים, באתר ynet, 12 בספטמבר 2012